༄༅། །རྒྱ་མཁར་དགོན་གྱི་གསང་སྔགས་རྒྱུད་གྲྭའི་
ལོ་རྒྱུས་བཞུགས་སོ། །
༄༅༄༅། །བསླབ་གསུམ་རིམ་གཉིས་ནོར་བུའི་འཕྱང་འཕྲུལ་གྱིས། །ཐུབ་བསྟན་
བ་གམ་མཛེས་པའི་རྒྱན་གཅིག་པུ། །གསང་སྔགས་རིག་པ་འཛིན་པའི་སྡེ་ཆེན་
འདི། །སྲིད་མཐའི་བར་དུ་མི་ཉམས་རྒྱས་གྱུར་ཅིག །ཅེས་སྨོན་ཚིག་རྡོ་རྗེ་
དབྱངས་ཀྱིས་ངག་ལམ་ཡངས་པོར་བྱས་ཏེ་སྐབས་ཀྱི་གླེང་བར་བྱ་བ་ནི། དཔལ་
ལྡན་སྨད་རྒྱུད་གྲྭ་ཚང་གསང་སྔགས་རིག་པ་འཛིན་པའི་སྡེ་ཕྱོགས་ལས་རྣམ་པར་
རྒྱལ་བ་འདི་ཉིད་རང་རེའི་ཆས་པའི་བླ་རབས་གང་གི་སྐུ་རིང་ལ་བཏབ་ཚུལ་
དང་། མཁན་ཁྲི་རིམ་པར་བྱོན་པའི་མཚན་ཐོ་ཙམ་དང༌། བཏབ་ནས་ལོ་ཅི་
ཙམ་སོང་བའི་ལོ་རྒྱུས་མདོར་བསྡུས་ཙམ་ཞིག་འཆད་པ་ལ་དང་པོ་ཁ་ཆེ་པཎ་ཆེན་
དང་བུ་སྟོན་རིན་ཆེན་གྲུབ་སོགས་མཁས་གྲུབ་ཀྱི་སྐྱེས་རབས་ཀྱི་འཕྲེང་བས་མཛེས་
པའི་སེམས་དཔའ་བདག་ཉིད་ཆེན་པོ་ཀོའུ་ནང་སྐུ་ཕྱོགས་བློ་བཟང་འཕྲིན་ལས་ཀྱི་
ཡང་སྤྲུལ་སྟག་འདུལ་གྲུབ་དབང་རིན་པོ་ཆེ་འཇམ་དབྱངས་བསྟན་པའི་སྒྲོན་མེ་
དཔལ་བཟང་པོ་དང་། ཁྱ་དགེ་སྒོམ་ཆེན་གྱི་རྣམ་སྤྲུལ་བློ་བཟང་བསྟན་པ་ཆོས་
ལྡན་པ་དང་། རྒྱ་མཁར་བླ་རྒན་རྡོ་རྗེ་འཆང་ཡོངས་གྲགས་བླ་མ་རྡོ་བཅིངས་པ་
རྗེ་བློ་བཟང་བསྟན་པ་དར་རྒྱས་དཔལ་བཟང་པོ་དང་། སྐྱ་ལུང་དཔོན་པོ་ཆོས་
རྗེ་རབ་འབྱམས་པ་སངས་རྒྱས་ཐབས་མཁས་སོགས་ཁོང་ཡབ་སྲས་ཞལ་འཛོམས་
ཏེ་ཐུགས་ཡིད་གཅིག་འདྲེས་ཀྱིས་གསུང་གསེར་གྱི་གྲོས་ཐག་གཅིག་ཏུ་བསྒྲིལ་ནས་
515-

༄༅། །རྒྱ་མཁར་གྲུབ་ཆེན་པའི་གསུང་འབུམ། ༼ཀ༽
འཇམ་དབྱངས་བཞད་པ་ཀུན་མཁྱེན་འཇིགས་མེད་དབང་པོ་སོགས་ཚད་མར་གྱུར་
པའི་སྐྱེས་ཆེན་དམ་པ་རྣམས་ཀྱི་ལུང་བསྟན་དུས་བབས་སུ་གྱུར་ནས་རབ་བྱུང་
བཅུ་གསུམ་པའི་ནང་ཚན་ཟིལ་གནོན་ཞེས་པ་མེ་རྟ་ལོར་མཐའ་འཁོབ་མུན་པའི་
གླིང་འདི་ཉིད་དུ་ཁྱད་ཆོས་གཞན་དང་འགྲན་ཟླ་དང་བྲལ་བ་རང་རེའི་དཔལ་
ལྡན་སྨད་རྒྱུད་གྲྭ་ཚང་རིན་པོ་ཆེའི་སྡེ་འདི་འཛུགས་པར་མཛད། རྒྱལ་བའི་ལུང་
གིས་ཟིན་པའི་ཆོས་སྡེ་ཆེན་པོ་དཔལ་ལྡན་བཀྲ་ཤིས་འཁྱིལ་གྱི་རྒྱུད་གྲྭའི་བྱིང་འདྲེན་
ཐོན་ཟུར་བན་རྐུན་ཕུན་ཚོགས་རབ་བརྟན་སམ་ཡོངས་གྲགས་བྱིང་འདྲེན་ཁ་སེར་
ཟེར་བ་དབྱངས་དཔོན་དུ་བླངས་ནས་ཐོག་མར་བཀྲ་ཤིས་པའི་མི་བརྒྱད་ལ་རྒྱུད་
པའི་དབྱངས་འདོན་རྟ་ཐམས་ཅད་བསླབས། བདུད་བགེགས་བར་ཆད་ཀྱི་རིགས་
ཀྱི་འཕྲུལ་གྱིས་དང་པོར་བསླབ་དཀའ་བ་དང་ཚུགས་དཀའ་བ་བྱུང༌། གོང་སྨོས་
སྐྱེས་ཆེན་དམ་པ་བཀའ་དྲིན་ཅན་དག་གི་ཐུགས་བསྐྱེད་སྨོན་ལམ་དག་པའི་སྟོབས་
ཀྱིས་བར་ཆད་ཀྱི་མཚན་མ་རང་སར་ཞི་སྟེ་རིམ་གྱིས་ཡར་རྒྱས་སུ་འཕེལ་ཏེ་འདུས་
པའི་ལྷ་གྲངས་སོ་གཉིས་ལོང་ཚེ་གྲྭ་ཚང་གི་གཞི་བཟུང༌། འཆད་ཉན་གྱི་དང་
པོར་ཀུན་མཁྱེན་འཇིགས་མེད་དབང་པོའི་དྲུང་ཡིག་ཡུན་རིང་བྱས་པའི་མཁས་
པའི་རྣམ་དཔྱོད་ཕུལ་དུ་བྱུང་བ་སྔགས་རམས་པ་ཆོས་འཛིན་དར་རྒྱས་ཚང་
བསྐོས་ནས་ལོ་གཉིས་ཙམ་བཞུགས་ནས་འཆད་ཉན་འགྲིག་ལམ་གྱི་རྟིང་བསྐུལ་
དཔེ་མེད་མཛད། བྱིང་འདྲེན་གྱི་ཐོག་མ་གོང་སྨོས་ཕུན་ཚོགས་རབ་བརྟན་པ་
ལོ་གཉིས་ལྷག་བསྡད། དེའི་རྗེས་ནས་ལྷ་ཚེ་ཆལ་བྱིངས་འདྲེན་ཞེས་སྐད་དང་
བཟོ་ལྟ་ཆེ་བ་ཞིག་ཡིན་སྐད་དེ་ལོ་ཁ་ཤས་བསྡད། ཁྲི་རབས་གཉིས་པ་མང་ཐོས་
ཚུལ་ཁྲིམས་ཡོན་ཏན་མཛོད་འཛིན་མཁར་མོ་ཆེ་བ་དགེ་ལེགས་དཔལ་འབྱོར་བ་
བཞུགས། དབལ་མང་རྡོ་རྗེ་འཆང་དང་གྲྭ་ཐོག་ཕལ་ཆེར་མཉམ། བཀྲ་ཤིས་
:
516

རྒྱ་མཁར་དགོན་གྱི་གསང་སྔགས་རྒྱུད་གྲྭའི་ལོ་རྒྱུས།
འཁྱིལ་གྱི་དགེ་བཤེས་བཙུན་པའི་ཚད་དུ་འཛིན་པ་ཞིག་ཡིན་སྐད། ལོ་བཅུ་གཉིས་
ཀྱི་རིང་རྒྱུད་གྲྭའི་འཆད་ཉན་བསྐྱངས་ནས་དབྱངས་གར་ཐིག་སོགས་ལ་དག་ཐེར་
ཞིབ་ཆ་ཡང་ཡང་གནང་ནས་རྒྱུད་པ་ལ་བཀའ་དྲིན་ཤིན་ཏུ་ཆེ། ཁྲི་རབས་གསུམ་
པ་ལམ་ལུང་ནང་ནམ་མཁའ་གྲགས་པ་ལོ་བདུན་བཞུགས། དེ་ནས་མཚེར་མོ་
ཆེ་བ་བཞུགས། མཚན་མ་ཤེས། དེ་ནས་ཡུས་སྒུར་ཁྲི་རྒན་སྐལ་བཟང་རྒྱ་མཚོ་
བཞུགས། འདི་བསྐྱེད་རྫོགས་ཀྱི་ལམ་ལ་སྦྱངས་པ་བཟང་ཞིང་ཐུགས་རྒྱུད་ཞི་བ་
མཛེས་ལམ་དང་ཚུལ་འཆོས་གཏན་ནས་མེད་པ་བཟང་ངན་ཅི་ཡིན་ཀྱང་གསང་
སྦས་མེད་པར་ཐལ་བྱུང་དུ་གསུང་བ་ཞིག་ཡིན་སྐད། ཐེ་བོ་རོང་ཕྱོགས་སུ་རྒྱུད་
གྲྭ་ངོས་གཙང་བ་ཞིག་ཀྱང་ཉིད་ནས་འཛུགས་པར་མཛད། སླད་མར་ཕེབས་
སྐབས་ཤིག་ཐེ་བོ་རོང་ནས་དབྱར་དྲུག་པའི་ནང་ཞིག་དུ་སྐུ་འདས་ནས་ཐུགས་
དམ་ལ་ཉིན་མང་པོར་བཞུགས་ཀྱང་སྐུ་གདུང་ལ་དྲི་ངན་དང༌། རུལ་བའི་ཆ་ཅུང་
ཟད་ཀྱང་མེད་པར་མ་ཟད་ཐུགས་དམ་གྲོལ་བའི་རྟགས་བྱང་སེམས་དཀར་དམར་
བབས་པ་སོགས་འདས་རྟགས་བསམ་གྱིས་མི་ཁྱབ་པ་བསྟན་ནས་དེ་ཕྱོགས་ཀྱི་སྐྱེས་
ཕོ་མོ་ཐམས་ཅད་དད་པའི་ས་ལ་བཀོད། དེའི་འཕྲོ་ནས་དོ་ལུང་ནང་བ་དཀོན་
མཆོག་འཕྲིན་ལས་པ་བཞུགས། འདི་ཡང་སྔགས་ཕྱོགས་སོགས་ལ་སྦྱངས་པ་མི་
དམན་པ་དང་མཁས་པ་དགའ་མོ་ཞིག་ཡིན་སྐད་ཐོས། ཅོ་ནེ་ཚུན་ཆད་དུ་འཕྲིན་
ལས་ཡང་རྒྱས་པ་བྱུང༌། དེ་ནས་ཡུས་སྒུར་ཁྲི་ཆུང་བ་ཀུན་དགའ་རྒྱ་མཚོ། སྟ་
འགག་ཁྲི་རྒན་དཀོན་མཆོག་ཆོས་ལྡན། འདི་བསྐྱེད་རིམ་ལ་ནུས་པ་ཐོན་ཞིང་
ཚུལ་ཁྲིམས་དག་ཅིང་སྐུ་འདས་པའི་ཚེ་ཡ་མཚན་ཆེ་ཞིང་ཚུལ་ཁྲིམས་ཀྱི་དྲི་ངད་
རྒྱང་རིང་པོར་ལྡང་བར་བཤད། པད་རིས་སློབ་ཟུར་དཀོན་མཆོག་རབ་རྒྱས། མུ་
ཏོ་སློབ་ཟུར་དཀོན་མཆོག་དོན་འགྲུབ། ས་དམར་མདོའི་སློབ་ཟུར་དཀོན་མཆོག་
517-

༄༅། །རྒྱ་མཁར་གྲུབ་ཆེན་པའི་གསུང་འབུམ། ཀི
སྦྱིན་པ། ཀོང་ཇོ་སློབ་ཟུར་དཔལ་འབྱོར་རྒྱ་མཚོ། ཐོན་ཚའི་ཁྲི་ཟུཪ་དཀོན་མཆོག་
སྐལ་བཟང་། ཕུ་ཚ་སྒང་བ་དཀོན་མཆོག་བསྟན་འཛིན། འདི་ཡང་ཚུལ་ཁྲིམས་
དག་ཅིང་སྐུ་འདས་པའི་ཚེ་ཐུགས་དམ་ལ་ཉིན་ཞག་གསུམ་ཙམ་བཞུགས། ལུང་
བསྟན་དང་རྨི་ལམ་གསལ་བར་གྲགས། ཀོང་ཇོ་དགྲ་བཅོམ་པ་བྱང་ཆུབ་རྒྱ་
མཚོ། ནོར་བུ་ནང་སློབ་ཟུར་དཀོན་མཆོག་དར་རྒྱས། མུ་ཏོ་སློབ་ཟུར་དཀོན་
མཆོག་བསྟན་འཛིན་པ། ཉེ་སེར་ནང་དཀོན་མཆོག་ནོར་བུ། ཡུས་སྒུར་ཁྲི་བ་
རིན་ཆེན་པ་འདི་འགྲེལ་པ་འཆད་པ་ལ་ཐོགས་པ་མེད། ཐ་ལུང་ཁྲི་ཟུར་དཀོན་
མཆོག་བསྟན་པ་འདི་ཡང་འགྲེལ་པ་ལ་བཟང་། ཆས་པའི་གཤིས་ལམ་ལུང་མདོའི་
ཁྲི་ཟུར། བེ་ལེ་ཐང་ཁྲི་ཟུར་དཀོན་མཆོག་ཚུལ་ཁྲིམས། ད་ལྟའི་ཁྲི་བ་མདའ་རྒྱང་
ནང་དཀོན་མཆོག་ཆོས་འཕེལ། དེའི་རྗེས་ནས་བྱ་འོག་སྔགས་རམས་པ་དཀོན་
མཆོག་ནོར་བུ་ཚང་བཞུགས་པ་ཡིན་ཏེ། ཁོང་ལམ་རིམ་བློ་སྦྱོང་རིག་གནས་
སྔགས་ཕྱོགས་སོགས་ལ་ཁྲིད་ཕྱག་ལེན་སྦྱངས་པ་ཕུལ་ཏུ་བྱུང་སྟེ་བསྔགས་པར་
འོས་པའི་ཡོན་ཏན་གྱི་དཔལ་གྱིས་རྣམ་པར་མཛེས་ཤིང་། ཐུགས་རྒྱུད་ཀྱང་ཤིན་
ཏུ་བཟང་བས་གྲྭ་ཚང་གི་སྔ་སྲོལ་ཕྱག་ལེན་བཟང་པོ་གང་ཡོད་དང་། རྩི་བཞག་
འགྲེལ་པ་སོགས་ལ་ཐུགས་ཁུར་རྒྱ་གང་ཆེ་ངོས་ནས་བཀའ་རམས་པ་དང་། བློ་
གསར་པའི་རིགས་ལ་བདེ་གསང་སོགས་ཀྱི་བསྐྱེད་རིམ་ཞིབ་འཁྲིད། མ་མཐའ་
འང་ས་བཅད་ཙམ་རེ་བློ་ཡུལ་དུ་ངེས་འཇགས་གནང་འཇུག་པ་སོགས་ནན་ཏན་
མཛད། ཐམས་ཅད་ཐབས་མཁས་ཀྱིས་བློ་ཁ་ཡར་ལ་ཕྱོགས་འཇུག་དང་། མ་
རབས་མི་བསྲུན་པ་རེ་གཉིས་སོགས་ལ་ཡང་བསླབ་སྟོན་ཞལ་ཏ་ཞི་དྲག་ཡང་ཡང་
གནང་། ལོ་ཕྱེད་ཐེངས་གཉིས་ཙམ་གྱི་རིང་ལ་དབྱངས་འགྲིག་ལམ་ཐིག་རྡུལ་
ཚོན་སོགས་ལ་ཞིབ་རྒྱས་གཏོད། རྒན་གཞོན་བར་མ་ཐམས་ཅད་ཀྱིས་དག་སྣང་
- 518

རྒྱ་མཁར་དགོན་གྱི་གསང་སྔགས་རྒྱུད་གྲྭའི་ལོ་རྒྱུས།
བཀུར་བཟོས་རྩི་འཇོག་གཞན་ལས་ཁྱད་ཐོན་པ་བྱེད་མུས་ལ། གློ་བུར་དུ་བདུད་
དགའ་རབ་དབང་ཕྱུག་དང་། ནག་ཕྱོགས་པའི་རིགས་ཀྱི་འཕྲུལ་གྱིས་སྐུ་བསྙུང་
བ་ཡང་ཆེར་མེད་པར་དགོངས་པ་ཆོས་དབྱིངས་སུ་རྫོགས་སོ། །ཁོང་གི་རྗེས་
ནས་ད་ལྟའི་ཚེ་བོ་ཆེ་དཔོན་སློབ་ཁྲིར་འཁོད་བཞིན་པ་འདི་ལགས་སོ། །རྒྱུད་
གྲྭ་ཚུགས་ནས་བཟུང་ད་ལྟའི་བར་དུ་འཆད་ཉན་འགྲིག་ལམ་གར་ཐིག་དབྱངས་
གསུམ་སོགས་གང་ཅིའི་ཐད་ནས་གྲྭ་ཟུར་ཅུང་ཟད་ཀྱང་མ་ཉམས་པར་གནས་ཏེ་
མདོ་སྨད་ལྷོ་རྒྱུད་ཀྱི་ཕྱོགས་འདིར་རྒྱུད་གྲྭ་ཐམས་ཅད་ཀྱི་ནང་ན་རྒྱལ་མཚན་གྱི་
ཏོག་ལྟར་འཕགས་ཤིང་གཞན་གྱི་ཡིད་སྨོན་འཆའ་བའི་གནས་སུ་གྱུར་པ་འདི་སྤྱིར་
ཀུན་མཁྱེན་འཇིགས་མེད་དབང་པོའི་ཐུགས་བསྐྱེད་འཕྲིན་ལས་བྱིན་རླབས་ཀྱི་
ཆ་ཤས་ཁོ་ན་ལགས་དང་། ཡང་སྒོས་དམ་པ་གོང་མ་བཀའ་དྲིན་ཅན་རྣམས་
ཀྱི་ཐུགས་རྗེ་དང༌། ལྷག་དོན་ཁྱབ་བདག་རྡོ་རྗེ་འཆང་དང་དབྱེར་མ་མཆིས་པ་
ངེས་པ་དོན་གྱི་མ་ཧཱ་པཎྜི་ཏ་ཆེན་པོ་བདག་གི་བླ་མ་སྐྱབས་གཅིག་མཚུངས་པ་
མེད་པ་རྗེ་དབལ་མང་བ་དཀོན་མཆོག་རྒྱལ་མཚན་དཔལ་བཟང་པོས་ཐུགས་བརྩེ་
བས་རྒྱུད་གྲྭ་འདི་བསྐྱངས་ཏེ་མཛོད་དགེ་དགོན་གསར་དུ་བདེ་གསང་སོགས་ཀྱི་
དབྱངས་རྒྱུགས་བླངས་ནས་ཟུར་ཅུང་ཟད་རེ་ཉམས་པ་རྣམས་ཉིད་ཀྱིས་བསྐྱར་
བཅོས་མཛད། དམེ་བོའི་དྲེད་མགོ་ཟེར་བ་མིང་དངོས་འཕྲིན་ལས་རྒྱ་མཚོ་
ཟེར། བླ་བྲང་རྒྱུད་པའི་གྲྭ་རྒན་སྐད་དང་དབྱངས་ངེས་པ་ཅན་དེ་ཆེད་དམིགས་
ཀྱིས་དབྱངས་འདོན་རྟ་རྣམས་ཟླ་གཅིག་ལྷག་ལ་བཟོ་བཅོས་མཛད་ནས་ཞིབ་ཆ་
དོད། ཕྱིས་སུ་ཡང་རྗེ་བླ་མ་རྡོ་རྗེ་འཆང་དབེན་གནས་སྟག་ཚང་ཐར་པ་གླིང་དུ་
ཆིབས་བསྒྱུར་གྱི་ཚེ་གྲྭ་ཚང་ཕེབས་དགོས་ཞེས་གསུང་ཤོག་བསྐུར་ནས་སླར་ཡང་
མགོན་ཆོས་བདག་འཇུག་རྒྱུད་གཞུང་སོགས་ཀྱི་དབྱངས་རྒྱུགས་བཞེས། མགོ་ལེན་
519-

༄༅། །རྒྱ་མཁར་གྲུབ་ཆེན་པའི་གསུང་འབུམ། ༼ཀི
ཚིག་ཟུར་རེ་ཙམ་མ་གཏོགས་ཐོག་མའི་ཕྱག་ལེན་མ་ཉམས་པར་ཡོད་པ་གཟིགས་
ནས་ཚད་མེད་པའི་བསྔགས་བརྗོད་དང་གཞན་ལས་ཁྱད་དུ་འཕགས་པའི་དགྱེས་
གཟིགས་དཔེ་མེད་གནང་བ་ཐམས་ཅད་དེར་འདུས་ཀུན་ལ་གསལ། ཕྱིས་སུ་རུབ་
པའི་བྱིངས་འདྲེན་ཟེར་བའི་སྐད་པོ་ཆེ་རྒྱུད་པའི་དབྱངས་འདོན་ཆ་ཐམས་ཅད་༩
ལ་
ངེས་ཤིང་ཞིབ་ཆ་ཆེ་བ་དེ་བླ་མ་རྡོ་རྗེ་འཆང་གི་ཐུགས་ལ་བབས་ནས་ཁོ་ལ་བཅོལ་
དམ་གནང་སྟེ་ཆས་པ་སྟ་དགེ་དགོན་པ་འདིའི་དབྱངས་དང་མགོ་ལེན་སོགས་
མ་འགྱུར་བ་ཡོད་པས་ཕྱིན་ཆད་རྒྱུད་པའི་དབྱངས་འཐེན་ཚུལ་འདི་ལ་ཚད་མར་
བྱས་ནས་ཅི་ལྟར་བསླབ་པ་བཞིན་བྱེད་དགོས་ཞེས་ཡང་ཡང་གསུངས། ཇི་སྲིད་
ནམ་གནས་ཀྱི་བར་དུ་འདི་བཞིན་ཉམས་པ་མེད་ཅིང་དགེ་འདུན་ཐུགས་མཐུན་
ཁྲིམས་གཙང་བའི་ངོས་ནས་དབྱངས་འཆད་ཉན་ཡར་རྒྱས་སུ་ཡོང་ཐབས་སྒོ་དུ་
མ་ནས་མཛད་ན་བླ་མ་དགྱེས་པའི་མཆོད་པ་དེ་ལས་ལྷག་པ་ས་གསུམ་ན་མེད་
ཚུལ་གྱི་བསླབ་བྱ་རུས་པ་ཅན་མས་བུ་ལ་འདོམས་པ་བཞིན་སྤྱན་ཆབ་སྒོ་རེ་བ་
དང་བཅས་ཏེ་བསྩལ་བ་འུ་ཅག་བུ་སློབ་ཐམས་ཅད་ཀྱིས་བསྐལ་པའི་མཐའི་བར་
དུ་བརྗེད་ཚུལ་ཞིག་མེད་དོ། །ཕྱིས་སུ་བཀའ་ཆོས་སོགས་ཀྱི་སྐབས་ཆས་པའི་རྒྱུད་
པ་གཞན་དང་མི་འདྲ་ཞེས་བསྔགས་བརྗོད་ཡང་དང་ཡང་དུ་གནང་བ་མཁས་པ་
བུ་སློབ་རྣམས་ཀྱི་རྣ་ལམ་དུ་འཇགས། དེ་ལྟར་རབ་བྱུང་བཅུ་གསུམ་པའི་མེ་རྟ་ལ་
རྒྱུད་གྲྭ་ཚུགས་ནས་ད་ལྟ་རབ་བྱུང་བཅོ་ལྔ་པའི་ལོ་ཉེར་བརྒྱད་པ་ཤིང་རྟ་ལོ་འདི་
ཡན་ཆད་ལ་ལོ་བརྒྱ་དང་བཅུ་སོང་སྣང་ངོ༌། །།ཞེས་པ་འདི་ནི་བདག་དགེ་སློང་ངག་
དབང་དགེ་འདུན་སངས་རྒྱས་རྡོ་རྗེས་རྒྱུད་གྲྭའི་གྲྭ་རིགས་རྣམས་ལ་ངོ་མཚར་བའི་ལོ་རྒྱུས་ཀྱི་གཏམ་དུ་
གཟིམས་ཆུང་བཀྲ་ཤིས་མངོན་དགའ་རྣམ་པར་རྒྱལ་བའི་ཁང་དུ་བྲིས་པས་བླ་མ་དང་དགེ་འདུན་མཉེས་
པའི་རྒྱུ་རུ་གྱུར་ཅིག །སརྦ་མངྒ་ལཾ།།
520